Document ID: 32014L0044

DIRECTIVA 2014/44/UE A COMISIEI
din 18 martie 2014
de modificare a anexelor I, II și III la Directiva 2003/37/CE a Parlamentului European și a Consiliului privind omologarea de tip a tractoarelor agricole sau forestiere, a remorcilor acestora și a echipamentului remorcat interschimbabil, împreună cu sistemele, componentele și unitățile lor tehnice separate
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2003/37/CE a Parlamentului European și a Consiliului din 26 mai 2003 privind omologarea de tip a tractoarelor agricole sau forestiere, a remorcilor acestora și a echipamentului remorcat interschimbabil, împreună cu sistemele, componentele și unitățile lor tehnice separate și de abrogare a Directivei 74/150/CEE (1), în special articolul 19 alineatul (1) litera (a),
întrucât:
(1)
Directiva 2003/37/CE stabilește sistemul de omologare de tip a tractoarelor agricole și forestiere, aliniindu-l la normele privind omologarea de tip a autovehiculelor.
(2)
Directiva 2000/25/CE a Parlamentului European și a Consiliului din 22 mai 2000 privind măsurile care trebuie luate împotriva emisiei de poluanți gazoși și de pulberi provenind de la motoarele pentru tractoare agricole și forestiere și de modificare a Directivei 74/150/CEE a Consiliului (2) este una dintre directivele speciale în cadrul sistemului de omologare instituit prin Directiva 2003/37/CE. Directiva 2000/25/CE a fost modificată pentru a include mai multe modificări la directiva 97/68/CE a Parlamentului European și a Consiliului din 16 decembrie 1997 privind apropierea legislațiilor statelor membre referitoare la măsurile împotriva emisiei de poluanți gazoși și de pulberi provenind de la motoarele cu ardere internă care urmează să fie instalate pe echipamentele mobile fără destinație rutieră (3) în ceea ce privește adaptarea la progresul tehnic, introducerea de noi etape de emisii, introducerea de proceduri de omologare de tip alternative și punerea în aplicare a mecanismelor de flexibilitate.
(3)
Pentru a lua în considerare aceste modificări ale Directivei 2000/25/CE, dispozițiile administrative corespunzătoare din Directiva 2003/37/CE ar trebui să fie actualizate.
(4)
Prin urmare, anexele I, II și III la Directiva 2003/37/CE ar trebui modificate în consecință.
(5)
Măsurile prevăzute de prezenta directivă sunt conforme cu avizul Comitetului instituit prin articolul 20 alineatul (1) din Directiva 2003/37/CE,
ADOPTĂ PREZENTA DIRECTIVĂ:
Articolul 1
Anexele I, II și III la Directiva 2003/37/CE se modifică în conformitate cu anexa la prezenta directivă.
Articolul 2
(1) Statele membre asigură intrarea în vigoare a actelor cu putere de lege și a actelor administrative necesare pentru a se conforma prezentei directive până la 1 ianuarie 2015. Statele membre comunică de îndată Comisiei textele relevante ale acestor acte.
Atunci când statele membre adoptă aceste acte, ele cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
(2) Statele membre comunică Comisiei textul principalelor dispoziții de drept intern pe care le adoptă în domeniul reglementat de prezenta directivă.
Articolul 3
Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
Articolul 4
Prezenta directivă se adresează statelor membre.
Adoptată la Bruxelles, 18 martie 2014.

Labels: 7
8
3
6